Document ID: /roh_data/filtered/fineweb-2-filterrobots_roh.jsonl.gz/22482

In citat sco muossavia
Gievgia vargada ha sur Alfred benediu aua e sal. Tier la benedicziun dil sal ei la historietta da Johannes Niederer «Es war einmal ein Christ» vegnida endamen a mi. Ella ei scretta el cudischet «ein paar zeilen zum verweilen». En quei cuort raquent scriva el denter auter: In cristifideivel leva prender a moda radicala serius siu esser cristian. Aschia eis el sestentaus dad esser radicalmein «sal dalla tiara». Mo deplorablamein ha el per popi sursalau la veta als concarstgauns.
Per cletg ha el ina dumengia udiu d’in predicatur in patratg spirtus. Quel tunava circa aschia: «El mintgadi savein nus enqualga agir aschi cristian che nus essan totalmein nuncristians.» Excepziunalmein ha quei cristifideivel seschau tuccar da quei plaid ed el ha applicau quella verdad en siu mintgadi.
E mira: Il cristifideivel ei daventaus “sal dalla tiara” sin ina moda e maniera ch’el cungeva als concarstgauns la veta, aschia che adina pli biars carstgauns sesentevan sco d’astgar magliar entras el in paun gustus che regalava ad els forza pil mintgadi magari criu e fad.
Quei ei mo stau pusseivel, perquei ch’il cristifideivel ei staus aviarts d’acceptar d’in auter ils plaids che gidan a semidar.